KIRJALLINEN KYSYMYS E-3061/01

esittäjä(t): Cristiana Muscardini (UEN) ja Antonio Mussa (UEN) komissiolle

(7. marraskuuta 2001)

Aihe: Kemialliset tai bakteriologiset aineet sekä ilmastointijärjestelmät

Kemiallisten tai bakteriologisten aineiden käyttöön perustuvien terrori-iskujen lisääntynyt uhka pakottaa meidät väistämättä kiinnittämään huomiota ongelmaan, joka liittyy toimistojen, suurten tavaratalojen, pankkien ja etenkin toimielinten toimipaikkojen ilmastointijärjestelmien mahdolliseen käyttöön tällaista iskua varten.

Voisiko komissio laatia välttämättömien valvontatoimien lisäksi vaihtoehtoisia järjestelmiä toimielinten kaikissa toimipaikoissa ja kehottaa lisäksi jäsenvaltioita ryhtymään toimenpiteisiin, jotta hallintoyksiköt toteuttavat asianmukaisia valvontatoimia kaikissa yleisölle avoimissa rakennuksissa, joissa on ilmastointijärjestelmä?

David Byrnen komission puolesta antama vastaus

(10. tammikuuta 2002)

Siltä varalta, että terroristit voisivat käyttää kemiallisia tai biologisia aineita toimielinten rakennusten keskusilmastointijärjestelmissä, toimielimillä on käytettävissään ainoastaan kaksi vaihtoehtoa rakennustensa ilmanvaihdon turvaamiseksi: joko rakennuksissa siirrytään takaisin luonnolliseen ilmanvaihtoon tai rakennusten ilmastointijärjestelmät hajautetaan erillisiksi pienten toimistoryhmien välisiksi yksiköiksi.

Suurin osa komission keskisuurista ja suurista rakennuksista on varustettu keskusilmastointijärjestelmillä. Viime vuosikymmeninä tapahtuneet rakennustekniikan ja -materiaalien muutokset ovat tehneet luonnollisesta ilmanvaihdosta tehottoman, suurten toimistorakennusten kannalta jopa riittämättömän. Periaatteessa olisi mahdollista rakentaa toimistorakennuksia, joissa ei käytetä mekaanista ilmanvaihtoa, mutta käytännössä Belgian ja Luxemburgin kiinteistömarkkinoilla on vain harvoin tällaisia rakennuksia tarjolla.

Mekaanisesti ilmastoidun rakennuksen muuntaminen sellaiseksi, jonka ilmanvaihto tapahtuu luonnollisesti ikkunoiden ja tuuletuskanavien kautta, aiheuttaisi suuria teknisiä ongelmia, ja lopputulos olisi joka tapauksessa toimistohenkilökunnan kannalta epätyydyttävä erityisesti kesäisin ja talvisin. Jos rakennusta ei ole alunperin suunniteltu ja optimoitu luonnollista ilmanvaihtoa varten, sitä on hyvin vaikea muuntaa sellaiseksi jälkeenpäin kohtuuhintaan ja hyväksyttävin tuloksin.

Ilmastointijärjestelmän täydellinen hajauttaminen merkitsisi suunnattomia investointeja, toimintakustannusten nousemista ja huomattavasti alhaisempaa tehokkuutta.

Koska kumpaakaan edellä mainituista vaihtoehdoista ei voi käytännössä toteuttaa nykyisissä rakennuksissa, komissio varmistaa olemassa olevien laitteistojen asianmukaisen suojelun

- varmistamalla raikkaan ilman saannin (tuuletusaukko sijaitsee yleensä katossa) ja estämällä asiattomilta pääsyn siihen

- estämällä asiattomilta pääsyn ilmastointijärjestelmien ohjauskeskuksiin

- välttämällä mahdollisimman paljon poistoilman kierrättämistä toimistojen raikkaaseen ilmaan

- luomalla organisointimenetelmän, joka mahdollistaa ilmastointijärjestelmän nopean kytkemisen pois päältä hätätilanteessa.

Arvoisia parlamentin jäseniä pyydetään esittämään muiden toimielinten toteuttamia toimia koskevat kysymykset kyseisille toimielimille.

Ei voida sulkea pois sitä mahdollisuutta, että ilmastointijärjestelmiä käytetään ihmisten altistamiseen vahingollisille biologisille ja kemiallisille aineille rakennuksissa tai kulkuvälineissä ja muissa rakenteissa. Komissio ja jäsenvaltioiden viranomaiset ovat jo käsitelleet tätä asiaa keskusteluissaan tietojen ja kokemusten vaihtamiseksi terrori-iskuista, joissa käytetään tällaisia aineita. Eri tahot ovat hyvin tietoisia niistä vaaroista, puutteista ja vaikeuksista, joita ilmenee, jos nykyisiin järjestelmiin tehdään teknisiä muutoksia tai jos nykyiset järjestelmät korvataan uudella tekniikalla. Lisäksi eri tahot ovat laajasti yhtä mieltä siitä, että julkisten rakennusten valmiustasoa on nostettava ja että nykyisten järjestelmien valvontaa sekä hätätilannemenettelyitä on parannettava ja tehostettava, jotta terrori-iskuvaara voidaan minimoida.

Jäsenvaltiot ovat jo toteuttaneet toimia turvatarkastusten ja valmiustilan tehostamiseksi sekä tarvittavien menettelyiden käyttöön ottamiseksi ja noudattamiseksi, jotta voidaan ottaa asianmukaisesti huomioon epäilyttävät kohteet, tilanteet ja tapahtumat julkisissa rakennuksissa ja rakenteissa. Komissio seuraa tarkasti asiaa koskevia järjestelyitä niiden toimiensa yhteydessä, joita se toteuttaa valmiustason lisäämiseksi ja torjuntamahdollisuuksien parantamiseksi bioterrorismiin liittyvien hätätilanteiden varalta.

Lisäksi on otettava huomioon, että yksittäisillä henkilöillä, joilla on pääsy yksityisen sektorin työpaikkoihin tai julkisen sektorin rakennuksiin, on oikeus saada osakseen työsuojelua, josta säädetään työpaikoille asetettavista turvallisuutta ja terveyttä koskevista vähimmäisvaatimuksista 30. marraskuuta 1989 annetussa direktiivissä 89/654/ETY(1). Direktiivi sisältää erityissäännöksiä työpaikkojen turvallisuudesta ja ilmanvaihdon laadusta.

(1) EYVL L 393, 30.12.1989.